सुहाना को उदय तो नहीं मिल सका, लेकिन वो उसे इश्क के सही मायने सिखा गया
मैं तुम्हें प्यार करने से नहीं रोक सकता, लेकिन किसी तरह की कमिटमेंट भी नहीं कर सकता। इतना तो तुम भी समझती होगी। जानती कितना हो मेरे बारे में।
“गुड मॉर्निंग लखनऊ! नवाबों के शहर की एक और खुशनुमा सुबह और मैं आर.जे सुहाना आपके लिए लेकर आई हूं कुछ ऐसे नगमे जिनको सुनकर आपको महसूस होगा जैसे आप अपनी ही कहानी सुन रहे हैं। मुझे यकीन है कि जिंदगी को कुछ पन्ने तो जरूर आपकी आंखों के सामने खुल जाएंगे। दोस्तों! कभी-कभी दिल की बात जुबान पर लाने के लिए हमें अल्फाज नहीं मिलते, अपना दर्द किसी के साथ बांटने के लिए हमें दोस्त नहीं मिलते। श्रोताओं से बेहतर दोस्त और मेरे लिए कौन हो सकते हैं। लीजिए पेशे खिदमत हैं कुछ सुरीले नगमे। खो जाइए मेरे साथ बीते लम्हों में।”
‘ओ ओ ओ मुझे किसी प्यार हो गया
प्यार हो गया दिल बेकरार हो गया…’
गाना प्ले कर सुहाना खुद डूब गई थी उदय के ख्यालों में। दिल की गहराइयों में उतरता ही चला गया था उदय और उसे पता भी नहीं चला था। उससे हुई कुछ ही मुलाकातों में वह जान गई थी कि उसका दिल उदय को देखकर जोर-जोर से धड़कने लगता है, उसके होंठ सूख जाते हैं और कई बार वह कहना चाहकर भी कुछ कह नहीं पाती।
एक कल्चरल प्रोग्राम की कंपेयरिंग कर रही थी वह और चीफ गेस्ट के रुप में उदय भी आमंत्रित छा। सुहाना ने ही तो परिचय दिया था। “आज हमारे बीच जाने-माने कलाकार उदय शांडिल्य हैं। जिनका यहां होना हम सब के लिए गौरव की बात है। सांस्कृतिक कार्यक्रमों में उनकी उपस्थिति कार्यक्रम की शोभा को बढ़ा देती है। कलाकारों से इनके द्वारा मिलने वाला सहयोग की चर्चा करना शुरू की तो सारा समय उसी में निकल जाएगा। इनकी बनाई वॉटर कलर पेंटिंग किसी कविता से कम नहीं होतीं। हर एक चित्र शायरी करता लगता है।” उस समय सुहाना ने वही पढ़ा था जो आयोजकों ने उसे लिखकर दिया था। कहां जानती थी वह उदय को तब!
डिनर के दौरान उदय शांडिल्य ने खुद उसके पास आकर अच्छी कंपेयरिंग के लिए बधाई दी। उदय का बोलने का अंदाज और एक गरिमामय व्यक्तित्व… सुहाना लगातार उससे बातें करती रही, देखती रही उसे जब वह दूसरों से बातें कर रहा था। उम्र में बड़ा था उससे तो क्या प्यार हो गया था।
गाना खत्म हो चुका था।
“दोस्तों, उम्मीद है यह गाना सुनकर आप भी अपने प्यार के बारे में सोचने लगे होंगे। क्योंकि आप सब ने कभी न कभी तो किसी से प्यार किया होगा या हो सकता है कोई आने वाला हो बहार बनकर आपकी जिंदगी में। हमें कॉल कर अवश्य बताएं अपने प्यार की कहानी।
‘आए हो मेरी जिंदगी में तुम बहार बनके
मेरे दिल में यूं ही रहना तुम प्यार बनके।’
उदय से उसके बाद अकसर मिलना होने लगा। कभी किसी कार्यक्रम में तो कभी किसी एग्जीबिशन में। कंपेयरिंग के लिए वह भी उसका नाम सुझाने लगा। कहता, “तुम्हारी आवाज में जादू है और दर्शकों को बांधने वाले एक्सप्रेशन तुम्हारे चेहरे पर प्रतिबिंबित हो जाते हैं।”
“मुझे भी आप अच्छे लगते हैं। आई मीन, एम इन लव विद यू,” कह दिया था सुहाना ने एक दिन।
गाना खत्म होते ही कॉल आने लगे।
“मैं नीलिमा बोल रही हूं। आपकी बहुत बड़ी फैन हूं। मुझे तो अपना प्यार मिल गया है। पर क्या आपको भी कभी किसी से प्यार हुआ हैं?”
सवाल सुनकर सुहाना ने हंसते हुए कहा, “हमें कॉल करने के लिए बेहद शुक्रिया। इस समय हमारा शो श्रोताओं से यह सवाल कर रहा है। अपने बारे में फिर कभी बताऊंगी। आपको आपका प्यार मिल गया तो जरूर ही आप यह गीत गुनगुनाती होंगी। नीलिमा जी, खास आपके लिए यह गीत।” सुहाना के लिए अपने श्रोताओं को संभालना कुछ मुश्किल काम नहीं था। उसके निजी जीवन के बारे में अकसर श्रोता सवाल करते थे।
‘बहुत शुक्रिया बहुत मेहरबानी
मेरी जिंदगी में हुजूर आप आए
कदम चूम लूं या आंखें बिछा दूं
करूं क्या ये मेरी समझ में न आए…’
“मैं तुमसे उम्र में बड़ा हूं, कोई दस साल। मैं तुम्हें प्यार करने से नहीं रोक सकता, लेकिन किसी तरह की कमिटमेंट भी नहीं कर सकता। इतना तो तुम भी समझती होगी। जानती कितना हो मेरे बारे में। मैं भी तुम्हें पसंद करने लगा हूं और पसंद करना, कोई अच्छा लगना हमारे बस में नहीं होता। बहुत ही कम लोगों के साथ वाइब्स मिलते हैं। एक जुड़ाव महसूस होता है, पर मैं पहले ही रिलेशनशिप में हूं।”
“सुहाना कहां खोई हुई हो? अगला गाना प्ले करो,” दूसरे होस्ट ने उसे टोका। वह उसी समय स्टूडियो में आया था। सुहाना के प्रोग्राम के बाद वही दूसरा प्रोग्राम होस्ट करने वाला था।
“लखनऊ के दोस्तों गाना सुनते-सुनते आप भी कुछ पल के लिए खो गए होंगे। मैं भी खो गई थी,” स्थिति को संभालते हुए सुहाना ने अपने खास अंदाज में कहा। “असल में किसी के प्यार बनकर आने से मन यूं ही झूमने लगता है, लेकिन हर प्यार को क्या उसकी मंजिल मिलती है? मुझे आपकी कॉल का इंतजार है। आप मुझे 32324242 पर फोन कर बताएं अपने प्यार की कहानी। पेश है अगला नगमा।”
‘हमें तुमसे प्यार कितना हम नहीं जानते
मगर जी नहीं सकते, तुम्हारी कसम…’
उदय की बात सुन सुहाना कुछ नहीं बोली थी। उदय उसे अच्छा लगा। उससे प्यार हो गया इससे ज्यादा उसने कभी कुछ जानने की कोशिश भी नहीं की थी। वह जानना चाहती भी नहीं थी।
“मैं और सरगम बचपन के दोस्त हैं। न जाने कब हमने यह मन ही मन सोच लिया था कि एक दूसरे के साथ पूरी जिंदगी बिताएंगे। वह तब अपनी पीएचडी कर रही थी और उसके पूरा होने के बाद ही हम शादी करने वाले थे। अचानक उसे ब्रेन स्ट्रोक हुआ। न जाने मस्तिष्क के कौन सी नसें ब्लॉक हो गई थीं कि अब बस शून्य में ताकती लेटी रहती है। मैं उसे नहीं छोड़ सकता। जिंदगी बिताने का वादा जो किया था बचपन में।”
उदय के हाथों को चूमती रही थी वह कितनी देर। फिर चली आई थी सुहाना वहां से। उदय के प्यार के सामने उसका प्यार तो कुछ भी नहीं है।
“हैलो,” गाना खत्म होते ही कॉल उठाते हुए सुहाना बोली।
“आज आपने जो भी गाने प्ले किए हैं वे जैसे मेरे ही प्यार को बयान कर रहे हैं। थैंक्यू यू सुहाना। मेरा नाम कांता है और उम्र 66 साल है। मुझे तुम मेरी जवानी के दिनों में लौटाकर ले गईं। मुझे मेरा प्यार नहीं मिला, पर वह अब भी मेरे दिल में बसा हुआ है। यह बात आज सबके सामने कहने में मुझे कोई हिचक नहीं हो रही है। प्यार एक शिद्दत है और उसे करते रहना चाहिए।”
“धन्यवाद कांता जा, आपके इस प्यारे से संदेश के लिए। और इस गाने के साथ आपकी होस्ट आर.जे सुहाना आपसे विदा लेती है। अगल बुधवार फिर आपसे मुलाकात होगी। ढेर सारी बातों और कहानियों के साथ। तब तक प्यार करते रहें और निभाते रहें।’
आखिरी गाना प्ले किया सुहाना ने जैसे उसे उसने खुद के लिए चलाया हो-
‘तुम्हें प्यार करते हैं करते रहेंगे
कि दिल बनके दिल में धड़कते रहेंगे
तेरा मान ले-लेकर जीते रहेंगे
तेरा नाम ले-लेकर मरते रहेंगे…’
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें